次林千之贈水簾洞黄秀才韵
作者：龔日章
朝代：宋

paragraphs: 攀蘿訪山扉，極目窮海表。
峯疑廬山高，巖若盤谷杳。
藥臼歷窮凹，石樓迫天小。
水簾雲頂飛，丹葉天涯渺。
古峒匝蝴蝶，閑庭喧百鳥。
誦聲雜石溜，炊烟出林杪。
藜燭雖未輝，翠屏自環繞。
內樂屏紛華，天機蔑膠擾。
虀鹽比膏粱，所得孰多少。
會須携竹爐，一鳴聽鷄曉。